Nosse volumus praesentes et futuros quod ego frater Poncius, Marciniacensis prior, recepi Girardum Gruem in monachum et vestivi eum omnibus monachalibus indumentis. Ipse vero dedit Deo et Marciniacensi loco terram de Rociaco quae est in parrochia Varennensi, quam in wadimonio existentem ego Poncius redemi de Bertranno de Ozola, triginta sex solidis monetae medietatis. Hanc autem terram dederunt nobis simul cum eo et laudaverunt mater ipsius Girardi et fratres Hugo Grues et Bernardus Grues. Testes denique hujus rei sunt Artaldus de Valle. Servitium vero hujus terrae annuum: taschia hyemalis seminis, aries duorum solidorum, duae cartae avenae et tres galli.